Utasították a postásokat: március végéig ki kell vinni az Erzsébet-utalványokat
Szó sincs róla, hogy a választás utánra csúszhatna a kézbesítés.
Néhány hét szükséges ahhoz, hogy a posta kiküldje a 10 ezer forint értékű Erzsébet-utalványokat az érintetteknek

– mondta Novák Katalin, család- és ifjúságügyért felelős államtitkár az M1 csütörtöki műsorában, majd hozzátette: bízik abban, hogy április közepéig mindenki megkapja a juttatást.

Szó sincs azonban arról, hogy a nyugdíjasok az április 8-i választás után kapnák kézhet az utalványokat.

A 24.hu értesülései szerint a postákat körüzenetben értesítették arról, szoros határideje van a kézbesítésnek.

  Tájékoztatom, hogy kormányzati megbízás alapján, 10000 Ft értékű Erzsébet-utalványt tartalmazó küldemények kerülnek kiküldésre. A nyugdíjasok számára címzett küldemények kézbesítését ezúttal is a Magyar Posta végzi. A kézbesítést ütemezetten, március 29-ig kell végrehajtani

– áll a levélben, amiből az is kiderül, hogy azok a posták, amelyek március 23-a után kapják meg a borítékokat, külön tájékoztatást kapnak majd.

Hétfőn még csak terv volt, mára tény lett: a megugró téli költségekre hivatkozva kapnak harmadik alkalommal utalványt a nyugdíjasok.

Kiemelt kép: MTI/Máthé Zoltán
Belföld